Document ID: 32011D0631

KOMISIJOS ĮGYVENDINIMO SPRENDIMAS
2011 m. rugsėjo 21 d.
dėl klausimyno, pagal kurį turi būti teikiamos Europos Parlamento ir Tarybos direktyvos 2008/1/EB dėl taršos integruotos prevencijos ir kontrolės įgyvendinimo ataskaitos
(pranešta dokumentu Nr. C(2011) 6502)
(Tekstas svarbus EEE)
(2011/631/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. sausio 15 d. Europos Parlamento ir Tarybos direktyvą 2008/1/EB dėl taršos integruotos prevencijos ir kontrolės (1), ypač į jos 17 straipsnio 3 dalį,
kadangi:
(1)
pagal Direktyvą 2008/1/EB valstybės narės, naudodamosi Komisijos parengtu klausimynu, kas trejus metus turi pateikti tos direktyvos įgyvendinimo ataskaitą;
(2)
Komisija parengė keturis klausimynus. Komisijos sprendimu 2010/728/ES (2) patvirtintas ketvirtas klausimynas taikomas 2009, 2010 ir 2011 metams;
(3)
kadangi Sprendimu 2010/728/ES patvirtintu klausimynu turi būti naudojamasi ataskaitoms teikti iki 2011 m. gruodžio 31 d., atsižvelgiant į patirtį, įgytą įgyvendinant Direktyvą 2008/1/EB ir naudojant ankstesnius klausimynus, reikėtų parengti naują, kitam trejų metų ataskaitiniam laikotarpiui skirtą klausimyną. Tačiau atsižvelgiant į tai, kad Direktyva 2008/1/EB bus panaikinta 2014 m. sausio 7 d. ir ją pakeis 2010 m. lapkričio 24 d. Europos Parlamento ir Tarybos direktyva 2010/75/ES dėl pramoninių išmetamų teršalų (taršos integruotos prevencijos ir kontrolės) (3), naujasis klausimynas turėtų būti skirtas tik dvejiems, t. y. 2012 ir 2013, metams. Siekiant aiškumo Sprendimą 2010/728/ES reikėtų pakeisti;
(4)
šiame sprendime numatytos priemonės atitinka pagal Tarybos direktyvos 91/692/EEB (4) 6 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės teikdamos Direktyvos 2008/1/EB įgyvendinimo ataskaitas naudoja priede pateiktą klausimyną.
2. Teiktinos ataskaitos apima 2012 m. sausio 1 d.-2013 m. gruodžio 31 d. laikotarpį.
2 straipsnis
Sprendimas 2010/728/EEB panaikinamas 2013 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje 2011 m. rugsėjo 21 d.

Labels: 12
15
20